Číslo spisu: NBS1-000-111-140

Číslo záznamu: 100-000-957-540

Dátum: 21.8.2025

**VYSVETLENIE**

informácií potrebných na vypracovanie ponuky a na preukázanie splnenia podmienok účasti podľa § 48 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“)

Národná banka Slovenska so sídlom Imricha Karvaša 1, 813 25 Bratislava (ďalej len „verejný obstarávateľ“) obdržala prostredníctvom elektronického prostriedku, komunikačného rozhrania systému JOSEPHINE žiadosťou o vysvetlenie podľa § 48 ZVO týkajúce sa predmetnej zákazky.

Po podrobnom oboznámení sa so žiadosťou o vysvetlenie Vám verejný obstarávateľ poskytuje nasledujúce vysvetlenie:

**Otázka č. 1:**

Verejný obstarávateľ v Zmluve, konkrétne v Článku II – Miesto a termín dodania predmetu plnenia, konkrétne v bode 2.1.12 ustanovuje, že Zhotoviteľ je povinný poskytnúť objednávateľovi školenia na počet školených osôb (zamestnancov objednávateľa) v maximálnom rozsahu 16 osobohodín.

Zároveň verejný obstarávateľ v Oprave súťažných podkladov zo dňa 04.08.2025, konkrétne   
v dokumente s názvom „FINAL Príloha 9 Návrh na plnenie kritérií na vyhodnotenia ponúk Správa privilegovaných účtov“ (ďalej ako „Návrh na plnenie kritérií“) stanovil maximálny poskytovaný rozsah za školenia na 18 osobodní.

Nakoľko sa tieto dve požiadavky verejného obstarávateľa nezhodujú v rámci Zmluvy a Návrhu   
na plnenie kritéria ako v počte, tak aj v mernej jednotke, nedokážeme ako záujemca vo verejnom obstarávaní správne stanoviť svoju ponuku do verejného obstarávania.

Na základe vyššie uvedených skutočností chceme požiadať verejného obstarávateľa o určenie maximálneho rozsahu školení pre zamestnancov objednávateľa a zároveň, aby táto požiadavka bola rovnaká v Zmluve aj v Návrhu na plnenie kritérií.

**Odpoveď:**

Verejný obstarávateľ *upravuje* položku „Školenia – osobodeň“ Tabuľky „Cena za poskytovanie služby Konzultácie na pracovisku objednávateľa, Školenia a Implementácia“ *Návrhu na plnenie kritérií* tak, že „*Predpokladaný maximálny počet osobodní počas doby“* trvania Servisnej zmluvy*“* sa mení na: **2**.

V tejto súvislosti verejný obstarávateľ upravuje tiež položku „Konzultácie a Implementácia - osobodeň“ Tabuľky „Cena za poskytovanie služby Konzultácie na pracovisku objednávateľa, Školenia a Implementácia“ *Návrhu na plnenie kritérií* tak, že „*Predpokladaný maximálny počet osobohodín počas doby trvania Servisnej zmluvy*“ sa mení na: **373**.

Z uvedeného dôvodu verejný obstarávateľ upravil prílohu 2 a 3 v Zmluve č. C-NBS1-000-111-594 o poskytovaní servisných služieb pri zabezpečení prevádzky IS na Správu privilegovaných účtov (ďalej len „Servisná zmluva“).

Upravené verzie prílohy 9 „*Návrh na plnenie kritérií“* Súťažných podkladov a prílohy 2 a 3 Servisnej zmluvy sú zverejnené v dokumentoch zákazky. Verejný obstarávateľ ďakuje za upozornenie.

Verejný obstarávateľ na objasnenie v tejto súvislosti dodáva, že bod 2.1.12, článok I. „ÚČEL ZMLUVY A PREDMET ZMLUVY“ Zmluvy na Správu privilegovaných účtov č. C-NBS1-000-111-591 (ďalej len „Zmluva na dodávku IS“) ostáva nezmenený. V tom bode uvedených 16 osobohodín školenia sa počíta do ceny diela (Cena za vytvorenie a dodanie diela – IS SPÚ v Zmluve na dodávku IS zahrnutá v položke CD1 „Vytvorenie diela“ *Návrhu na plnenie kritérií*). Podľa Servisnej zmluvy sa dajú objednať ďalšie školenia v rozsahu 2 osobodní (16 osobohodín), pričom v *Návrhu   
na plnenie kritérií* to predstavuje položku OS 2.

**Otázka 2:**

Verejný obstarávateľ v Zmluve, konkrétne v Článku III – Cena za predmet plnenia a platobné podmienky, konkrétne v bode 1 ustanovuje, že cena, ktorú objednávateľ zaplatí za dohodnutý, riadne vykonaný, zhotovený a dodaný predmet plnenia Zmluvy zhotoviteľovi je bližšie špecifikovaná v Prílohe č. 2 Zmluvy.

Príloha č. 2 Zmluvy – Celková cena predmetu plnenia obsahuje iba jednu položku, ktorou je celková cena za dielo (teda za predmet Zmluvy). V predmetnej Prílohe č. 2, na ktorú odkazuje Článok III bod 1 Zmluvy, nie je uvedená špecifikácia celkovej ceny, ako napríklad ceny za SW a HW appliance.

Na základe vyššie uvedenej skutočnosti chceme požiadať verejného obstarávateľa o úpravu Prílohy č. 2 Zmluvy – Celková cena predmetu plnenia tak, aby bola súladná s Článok III bodom 1 Zmluvy, teda aby obsahovala bližšiu cenovú špecifikáciu.

**Odpoveď:**

Verejný obstarávateľ uvádza, že bližšia cenová špecifikácia pre HW appliance a SW je už uvedená v Prílohe 1 časti D. Zoznam dodaného SW zhotoviteľa a SW 3. strán dodaného HW Zmluvy na dodávku IS. Sú tam osobitné bunky v ktorých uchádzač vyplní cenu ďalších položiek.

V záujme vytvorenia zhody s odkazom v Článku III bod 1 Zmluvy na dodávku IS, verejný obstarávateľ *upravuje a dopĺňa* v Článku III bod 1 Zmluvy tak, že celý bod znie: *„Za dohodnutý, riadne vykonaný, zhotovený a dodaný predmet plnenia v maximálnom rozsahu určenom v tejto Zmluve zaplatí objednávateľ zhotoviteľovi dohodnutú cenu <vyplní uchádzač> eur (slovom: <vyplní uchádzač> eur) bez DPH, ktorá je bližšie špecifikovaná v Prílohe 1 časť D Zoznam dodaného SW zhotoviteľa a SW 3. strán a dodaného HW tejto Zmluvy.”*

Upravená verzia *Zmluvy na dodávku IS* je zverejnená v dokumentoch zákazky. Verejný obstarávateľ ďakuje za upozornenie.

**Otázka č. 3:**

Verejný obstarávateľ v Zmluve, konkrétne v Článku III – Cena za predmet plnenia a platobné podmienky, konkrétne v bode 7 ustanovuje, že „Zhotoviteľ vystaví objednávateľovi faktúru   
za dodané HW appliance po podpísaní protokolu objednávateľom a zhotoviteľom“.

Ako záujemcovi vo verejnom obstarávaní nám na základe predmetného ustanovenia nie je jasné, či predmetný protokol, na základe ktorého môže zhotoviteľ vystaviť objednávateľovi faktúru   
za dodané HW appliance, bude podpísaný do jedného mesiaca od účinnosti Zmluvy, alebo   
až po šiestich mesiacoch od účinnosti Zmluvy spoločne s akceptačným protokolom.

Na základe vyššie uvedených skutočností a v úmysle zachovania právnej istoty chceme požiadať verejného obstarávateľa o odpoveď na otázku, či protokol, po podpise ktorého má Zhotoviteľ právo na vystavenie faktúry za dodanie 2 kusov HW appliance bude podpísaný do jedného mesiaca od účinnosti Zmluvy, teda po dodaní HW appliance?

**Odpoveď:**

Verejný obstarávateľ týmto potvrdzuje zámer umožniť fakturovať dodávku dvoch kusov HW appliance po ich dodaní. Zhotoviteľ je povinný dodať dva kusy HW appliance do jedného (1) mesiaca od účinnosti Zmluvy na dodávku IS. Za účelom sprecizovania ustanovení v Zmluve   
na dodávku IS s uvedeným zámerom verejný obstarávateľ v článku III bode 7 Zmluvy na dodávku IS, článku VI bodu 15 Zmluvy na dodávku IS dopĺňa pred slovo “*protokol*” v príslušnom gramatickom tvare slovo “*odovzdávajúci*” v príslušnom gramatickom tvare. Tiež upravuje v článku III bod 8 Zmluvy na dodávku IS tak, že znie: „*Ku každej faktúre, okrem faktúry za dodaný HW appliance, musí byť priložený originál akceptačného protokolu podpísaného Zmluvnými stranami.”*

Upravená verzia *Zmluvy na dodávku IS* je zverejnená v dokumentoch zákazky. Verejný obstarávateľ ďakuje za upozornenie.

**Otázka č. 4**

Verejný obstarávateľ v Zmluve v Článku VII – Zmluvné pokuty, konkrétne v bode 1.6 ustanovuje, že Objednávateľ je oprávnený požadovať od zhotoviteľa Zmluvnú pokutu vo výške 20 000 eur bez DPH, v prípade, ak zhotoviteľ poruší (aj jednotlivo) svoj záväzok podľa článku IX bodu 9 tejto Zmluvy.

Zmluva v Článku IX – Osobitné ustanovenia v bode 9 stanovuje záväzky Objednávateľa počas trvania Zmluvy, nie záväzky Dodávateľa, na základe čoho je ustanovenie Článku VII bodu 1.6 týkajúce sa práva Objednávateľa na požadovanie zmluvnej pokuty od Zhotoviteľa   
za neopodstatnené, nakoľko Zhotoviteľ nie je na základe OBZ povinný na zaplatenie zmluvnej pokuty za porušenie zmluvných záväzkov druhej zmluvnej strany, teda Objednávateľa.

Na základe vyššie uvedenej skutočnosti chceme požiadať verejného obstarávateľa o odstránenie ustanovenia Článku VII bodu 1.6 Zmluvy, prípadne jeho úpravu tak, aby bola súladná s OBZ.

**Odpoveď:**

Verejný obstarávateľ uvádza, že ide o chybu v písaní. Verejný obstarávateľ v článku VII bod 1.6. Zmluve na dodávku IS *upravuje* odkaz na článok IX bod 8 tejto zmluvy.

Upravená verzia *Zmluvy na dodávku IS* je zverejnená v dokumentoch zákazky. Verejný obstarávateľ ďakuje za upozornenie.

**Otázka č. 5:**

Verejný obstarávateľ v Súťažných podkladoch v prílohe s názvom „FINAL príloha 10 OPZ IS SPU“ (ďalej ako „OPZ“), konkrétne v bode 2 – Určenie rozsahu nasadenia uvádza, že:

„Celkový počet interných používateľov systému SPÚ bude maximálne 70, z tohto počtu bude počas realizácie projektu zapojených 55, ostatné budú podľa potreby verejného obstarávateľa dodávané počas bežnej prevádzky na objednávku, v rozsahu podľa požiadaviek verejného obstarávateľa uvedených v objednávke.

Celkový počet externých používateľov (nie zamestnancov verejného obstarávateľa, pracovníci zmluvnej dodávateľskej podpory) systému SPÚ bude maximálne 150, z tohto počtu bude počas realizácie projektu zapojených 115, ostatné budú podľa potreby verejného obstarávateľa dodávané počas bežnej prevádzky na objednávku, v rozsahu podľa požiadaviek verejného obstarávateľa uvedených v objednávke.“

Verejný obstarávateľ v OPZ ani v iných Súťažných podkladoch neuvádza, v akých časových intervaloch a v akom objeme budú zvyšní používatelia do systému zapájaní počas bežnej prevádzky.

Na základe vyššie uvedených skutočností chceme požiadať verejného obstarávateľa o odpovede na nižšie uvedené otázky:

1. V akom časovom horizonte sa predpokladá postupné zapájanie ďalších používateľov?
2. Bude zapájanie prebiehať priebežne alebo v definovaných vlnách?
3. Ako má uchádzač pristupovať k dimenzovaniu licencií? Má v rámci ponuky kalkulovať s maximálnym počtom používateľov od začiatku, alebo sa predpokladá postupné navyšovanie podľa objednávok verejného obstarávateľa? Aká bude minimálna hodnota navyšovania?
4. Ako bude v Zmluve upravené dodanie licencií pre týchto dodatočných používateľov? Zmluva ani na ňu nadväzujúca Servisná zmluva aktuálne neobsahujú žiadne ustanovenia o dodatočných objednávkach ani o mechanizme ich realizácie.

**Odpoveď:**

Verejný obstarávateľ *upravuje* bod 2. „Určenie rozsahu nasadenia“ prílohy 10 „Správa privilegovaných účtov – Opis predmetu zákazky“ (OPZ IS SPU) tak, že stanovuje maximálny počet interných používateľov systému SPÚ: **55** a externých používateľov: **115**.

Verejný obstarávateľ teda upravuje bod 2. „Určenie rozsahu nasadenia“ prílohy 10 príloha 10 „Správa privilegovaných účtov – Opis predmetu zákazky“ (OPZ IS SPU) nasledovne:

*„Tu uvedené údaje slúžia pre určenie potrebného množstva SW produktov, ich licencií či subskripcií, ktoré uchádzač dodá a tiež pre určenie rozsahu implementačných prác.*

*Celkový počet interných používateľov systému SPÚ bude maximálne 55.*

*Celkový počet externých používateľov (nie zamestnancov verejného obstarávateľa, pracovníci zmluvnej dodávateľskej podpory) systému SPÚ bude maximálne 115.*

*Všetky konkrétne množstvá uvedené v kapitolách 2.1 a 2.2 sú maximálne a nimi je daný rozsah dodávky SW produktu. Zoznamy v kapitolách 2.3 až 2.5 slúžia pre zorientovanie sa v zložitosti infraštruktúry verejného obstarávateľa a nemusia byť úplné.“*

Z uvedených dôvodov sú otázky uvedené v bodoch a) až d) irelevantné.

Upravená verzia prílohy č. 10 „*Správa privilegovaných účtov – Opis predmetu zákazky*“ Súťažných podkladov je zverejnená v dokumentoch zákazky.

**Otázka č. 6:**

Verejný obstarávateľ v OPZ konkrétne v bode 1 – Správa privilegovaných účtov – Opis predmetu zákazky ustanovuje, že komponenty potrebné pre zabezpečenie analytickej funkcionality   
a vyhodnocovania môžu byť realizované aj v cloude.

Zároveň verejný obstarávateľ v prílohe Súťažných podkladoch s názvom „FINAL príloha 11 Tabuľka s požiadavkami na predmet zákazky“ (ďalej ako „Príloha č. 11“), konkrétne v záložke „Bezpečnostné požiadavky 9.7“ ustanovuje, že komponenty nesmú byť umiestnené v cloude.

Na základe vyššie uvedených skutočností a v úmysle zachovania právnej istoty chceme požiadať verejného obstarávateľa o odpoveď na otázku, či komponenty potrebné pre zabezpečenie analytickej funkcionality a vyhodnocovania môžu byť realizované v cloudovom prostredí   
(ako je uvedené v OPZ) alebo nemôžu byť realizované v cloudovom prostredí (ako je uvedené   
v Prílohe č. 11).

Zároveň chceme požiadať verejného obstarávateľa o opravu predmetného nesúladu v OPZ   
a Prílohe č. 11.

**Odpoveď:**

Všetky komponenty Správy privilegovaných účtov, ktoré slúžia na riadenie privilegovaných účtov, budú implementované a prevádzkované v infraštruktúre verejného obstarávateľa (*on premise*). Nadstavbové komponenty riešenia potrebné pre zabezpečenie analytickej funkcie, reportingu a vyhodnocovania, ktoré nemajú vplyv na riadenie prístupov, môžu byť realizované aj v *cloudovej infraštruktúre*.

Verejný obstarávateľ *preformuloval* pôvodnú požiadavku „8.1 Komponenty systému   
sú umiestnené on-premise“ v prílohe č. 11 Súťažných podkladov („Tabuľka s požiadavkami   
na predmet zákazky“) nasledovne:

|  |  |  |
| --- | --- | --- |
| ID | Požiadavky | *Poznámky a vysvetlenia* |
| 8.1 | Všetky komponenty Správy privilegovaných účtov, ktoré slúžia na riadenie privilegovaných účtov, budú implementované a prevádzkované v infraštruktúre verejného obstarávateľa (on premise) | *Nadstavbové komponenty riešenia potrebné pre zabezpečenie analytickej funkcie, reportingu a vyhodnocovania, ktoré nemajú vplyv na riadenie prístupov, môžu byť realizované aj v cloudovej infraštruktúre* |

Upravená verzia prílohy č. 11 „*Tabuľka s požiadavkami na predmet zákazky*“ Súťažných podkladov je zverejnená v dokumentoch zákazky.

**Otázka č. 7**

Verejný obstarávateľ v Prílohe č. 11, v záložke s názvom „Funkčné požiadavky“, konkrétne   
v bodoch 23 a 24 základných požiadaviek požaduje nasadenie produktu, ktorý je všeobecne   
v praxi označovaný ako Endpoint Privilege Management (skrátene a ďalej ako „EPM“).

V prípade EPM produktov sa v praxi vyžaduje, aby boli zhotoviteľom nasadení na pracovné stanice objednávateľa „agenti“. Nakoľko podmienky v rámci EPM nie sú v Súťažných podkladoch upravené, chceme požiadať verejného obstarávateľa na odpovede na nižšie uvedené otázky:

1. Požaduje verejný obstarávateľ nasadenie EPM agentov na pracovné stanice?
2. V prípade, ak verejný obstarávateľ požaduje nasadenie EPM agentov na pracovné stanice, mohol by verejný obstarávateľ upresniť, na koľko pracovných staníc požaduje ich nasadenie? V OPZ je uvedený celkový počet desktop zariadení 1600 (500 PC a 1100 notebookov), pričom nedokážeme určiť, či tento výpočet musí byť v celku naplnený, alebo je možnosť aj menšieho počtu. Okrem pracovných staníc sa riešenie EPM používa   
   aj na zabezpečenie serverov. Počíta verejný obstarávateľ aj s touto alternatívou? Pokiaľ áno, koľko serverov bude pokrytých agentami EPM?
3. V OPZ nie sú uvedené vstupné informácie k bezpečnostným nástrojom, ktoré sú aktuálne nasadené na pracovných staniciach (antivírus, EDR, DLP, ...) a mohli by byť v konflikte   
   s EPM agentami. V prípade, ak verejný obstarávateľ požaduje nasadenie EPM agentov   
   na pracovné stanice, mohol by doplniť vstupné informácie k bezpečnostným nástrojom   
   do Súťažných podkladov?
4. V OPZ nie je uvedené, akým mechanizmom sa budú EPM agenti distribuovať na pracovné stanice. Predpokladáme, že verejný obstarávateľ má zaužívanú/preferovanú metódu.   
   V prípade, ak verejný obstarávateľ požaduje nasadenie EPM agentov na pracovné stanice, mohol by doplniť informáciu o distribuovaní agentov na pracovné stanice do Súťažných podkladov?

**Odpoveď:**

1. V prípade, že bude pre splnenie požiadaviek VO na funkcionalitu EPM potrebná inštalácia agenta na koncové zariadenia (KZ), tak bude umožnená. Dodávateľ poskytne inštalačný balík pre automatizovanú inštaláciu agentov na KZ s využitím nástrojov MS SCCM, alebo Intune obstarávateľovi a obstarávateľ zabezpečí ich automatickú inštaláciu na KZ s využitím uvedených nástrojov.
2. EPM funkcionalitou musia byť pokryté všetky KZ, teda EPM musí byť dodané   
   v požadovanom rozsahu 1600 KZ. V prípade, že bude potrebné pre dosiahnutie požadovanej funkcionality inštalovať agentov na servery, musia byť aj tieto súčasťou dodávky. Presný počet serverov bude určený podľa požiadaviek v analytickej časti projektu. Všetky konkrétne množstvá uvedené v kapitolách 2.1 a 2.2 sú maximálne a nimi je daný rozsah dodávky SW produktu. Zoznamy v kapitolách 2.3 až 2.5 slúžia pre zorientovanie sa v zložitosti infraštruktúry verejného obstarávateľa a nemusia byť úplné (posledná veta bodu 2 „Určenie rozsahu nasadenia“ prílohy 10 „Správa privilegovaných účtov – Opis predmetu zákazky“ (OPZ IS SPU).
3. Požadované informácie budú dodávateľovi poskytnuté počas analytickej časti projektu. Prípadné kolízie EPM agenta s existujúcim bezpečnostným programovým vybavením   
   na KZ budú tiež vyriešené počas tejto fázy.
4. Viď odpoveď 7A

**Otázka č. 8**

Verejný obstarávateľ v Prílohe č. 11, v záložke s názvom „Funkčné požiadavky“, konkrétne v bode 7 Password managementu, riadenia prístupu požaduje aby úložisko hesiel bolo na samostatnom zabezpečenom HW.

Ako záujemca vo verejnom obstarávaní chceme verejného obstarávateľa v úmysle prípravy   
čo najkvalitnejšej cenovej ponuky požiadať o odpovede na nižšie uvedené otázky:

1. Očakáva verejný obstarávateľ, že na zabezpečenie vyššie uvedenej požiadavky   
   je vyžadované nasadenie Hardware Security Module (skrátene a ďalej ako „HSM“)?
2. V prípade, že verejný obstarávateľ vyžaduje HSM, je možné využiť HSM verejného obstarávateľa, ak nejaké prevádzkuje?

**Odpoveď:**

1. Verejný obstarávateľ *nepožaduje* nasadenie HSM riešenia. Obstarávateľ *požaduje*, aby riešenie ukladalo heslá a kľúče na zabezpečenom úložisku a aby umožňovalo využitie HSM, keď sa tak obstarávateľ v budúcnosti rozhodne.
2. Na naplnenie požiadavky *nie je možné* využiť HSM verejného obstarávateľa.

**Otázka č. 9**

Verejný obstarávateľ v OPZ stanovil celkové počty interných a externých používateľov, ktorí budú zapojení do realizácie projektu (viď otázka č. 5). Ako záujemca vo verejnom obstarávaní považujeme za nevyhnutné na prípravu cenovej ponuky, aby verejný obstarávateľ stanovil, resp. odhadol aj celkový počet koncových systémov vrátane ich typov, ktoré budú zapojené do realizácie projektu.

Na základe vyššie uvedenej skutočnosti chceme požiadať verejného obstarávateľa o odpoveď   
na otázku, či by mohol určiť celkový počet koncových systémov vrátane ich typov, ktoré budú zapojené do realizácie projektu a uviesť ich v OPZ?

**Odpoveď:**

V procese prípravných trhových konzultácií žiadny účastník nevzniesol pripomienku k požiadavke určovania rozsahu podľa počtu používateľov. Verejný obstarávateľ teda vychádza z toho, že všetky produkty ktoré sú súčasťou opisu predmetu zákazky umožňujú licencovanie/subskribuovanie   
na báze počtu používateľov. Presné určenie rozsahu koncových systémov, ktoré budú zaradené   
do systému SPÚ je preto až súčasťou projektových prác. Z tohto dôvodu momentálne nie sú   
k dispozícii presné počty systémov.

Verejný obstarávateľ pre úplnosť dodáva, že zoznamy koncových zariadení uvedené v SP slúžia   
na určenie rozsahu prác súvisiacich s dodaním systému SPÚ, nie na jeho licencovanie alebo predplácanie.

**Vzhľadom na vyššie uvedené verejný obstarávateľ mení bod 21.2 Súťažných podkladov tak, že predlžuje lehotu na predkladanie ponúk do 9.9.2025 do 10:00 hod. a bod 9.2 tak, že lehota viazanosti ponúk je do 9.9.2026.**

**Upravená verzia súťažných podkladov je zverejnená v dokumentoch zákazky.**

Mgr. Maroš Hačko

hlavný metodik centrálneho obstarávania

Mgr. Karol Ivančík  
právny expert pre obstarávanie

JUDr. Zuzana Jánošová

vedúca, oddelenie centrálneho obstarávania

Mgr. Tomáš Lepieš

riaditeľ, odbor hospodárskych služieb